Tom Behnke (KF), 2014-03-14:
Vi synes fra Konservatives side, at forslaget og ideen her er ganske interessant.
Der er selvfølgelig en lang række forbehold, men sådan helt overordnet og generelt er det jo et kæmpe problem, at der er nogle udlændinge, der søger mod Danmark med det formål at begå kriminalitet, og for at få lov til at opholde sig her i en periode, søger man asyl.
Man ved godt, at man slet ikke er berettiget til at få asyl, men alene den tid, det tager at behandle ansøgningen, kan man jo så rende rundt i Danmark og lave kriminalitet i.
Det er der nogle der gør.
Det er et faktum.
De mennesker ødelægger det både for Danmark, for de danskere, der bliver udsat for kriminalitet, og sandelig også for alle andre reelle flygtninge, som søger om asyl af gode grunde, og som skal have det.
De ødelægger vores asylsystem, de sander skrivebordene til rundtomkring i behandlingssystemet, hvor man har bunker af sager, der skal ordnes, og imens det hele så kører lidt trægt, fordi der er så mange, der uberettiget søger, kan de rende rundt og lave kriminalitet.
Og det skal vi selvfølgelig gøre noget ved, naturligvis skal vi det.
Vi må sørge for, at de, der helt uberettiget søger om asyl, kommer ind i en meget hurtig sagsbehandling og hurtigt bliver afvist, og at vi derefter sørger for, at de kommer ud af landet ganske hurtigt.
Det gælder også dem, der så når at få lavet kriminalitet: Der må der være en særlig hurtig sagsbehandling, så de kommer ud af landet hurtigst muligt, for de ødelægger det for alle andre.
Det, vi skal gøre, er at fokusere på dem, der ødelægger det for andre.
Der er vi sådan set enige i, at det kunne være interessant at se på, hvordan man kunne bruge en eller anden form for fodlænke.
Naturligvis skal vi se på proportionaliteten mellem det, man har gjort, og så den, hvad skal man sige, sanktion eller betingelse, man bliver underkastet, f.eks. fodlænke.
Der er selvfølgelig også nogle tekniske og praktiske begrænsninger her, for vi opfatter det ikke sådan, at man sidestiller den her type fodlænker med dem, vi bruger i dag, altså at man bliver frihedsberøvet der, hvor man nu opholder sig, men at det skal være en gps-anordning.
For ellers forstår vi ikke bemærkningerne til beslutningsforslaget.
Det skal altså være sådan, at man kan se det, hvis en person, som har en sådan gps-anordning på, helt tilfældigt på klokkeslættet har været tre-fire-fem steder, hvor der har været indbrud i det tidsrum, for så kunne det være ret interessant at vide, at vedkommende måske har været der.
Vi er så ikke enige med forslagsstillerne i, hvor bredt man skal bruge den her foranstaltning, for vi er ikke enige i, at man alene på en mistanke skal kunne bruge dem.
Det er slet ikke sikkert.
Der er nogle af dem, der har det, det ved vi godt.
Men lige præcis hvad angår den gruppe, der nævnes i forbindelse med den midterste bestemmelse, som forslagsstillerne lægger op til at indføre, nemlig at hvis man har begået kriminalitet og har fået dom for det, er der jo ikke nogen, der er i tvivl om, at man har lavet kriminalitet, og så er der måske også en overhængende risiko for, at man gør det igen.
Lige præcis i forhold til den gruppering eller gruppe synes vi det kunne være interessant at diskutere en eller anden form for elektronisk overvågning, for det, man skal huske, er, at de, der begår den her form for kriminalitet, har søgt asyl, men de har alene gjort det for at kunne komme og lave kriminalitet.
De bliver jo altså ved med at lave kriminalitet – det skal man ikke tage fejl af – for de respekterer og anerkender slet ikke de danske love og regler eller det danske retssystem.
Så de skal bremses, og selvfølgelig skal vi gøre, hvad vi kan, for at de bliver sendt ud af landet hurtigst muligt.
Men indtil det sker, bliver vi nødt til at gøre et eller andet for at beskytte den danske befolkning imod kriminalitet, og det kan det her forslag være med til.
Så samlet set kan vi ikke støtte forslaget, som det ligger lige nu, fordi vi har nogle forbehold, men vi synes, at tanken og ideen er relevant og interessant, og den burde man fra regeringens side tage imod, og man burde i hvert fald overveje, om det kunne være et supplement til at begrænse antallet af dem, der vil begå kriminalitet, når de opholder sig her i landet.